b'\n_START_ARTICLE_\nAnton Duhovnik\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli v rojstnem kraju je \xc5\xa1olanje nadaljeval na \xc5\xa1kofijski klasi\xc4\x8dni gimnaziji v \xc5\xa0entvidu in bogoslovju na ljubljanski teolo\xc5\xa1ki fakulteti. V ma\xc5\xa1nika je bil posve\xc4\x8den 2. julija 1933. Kot kaplan je slu\xc5\xbeboval v Koro\xc5\xa1ki Beli (1933-1938) in od 1. februarja 1938 do nem\xc5\xa1ke zasedbe Kraljevine Jugoslavije v Srednji vasi v Bohinju. Rad je organiziral romanja, \xc5\xbeupljane je vodil na Svete Vi\xc5\xa1arje, Sveto Goro pri Gorici in v Rim. V Srednji vasi je sodeloval s \xc4\x8dlanom organizacije TIGR Slavkom Jelin\xc4\x8di\xc4\x8dem in pomagal pri prenosu slovenske ilegalne literature v Kanalsko dolino. V Srednji vasi pa je z njim navezal stik Angle\xc5\xbe, pripadnik obve\xc5\xa1\xc4\x8devalne slu\xc5\xbebe, s katerim je verjetno sodeloval. Nekaj dni po zasedbi Gorenjske so ga Nemci v Srednji vasi aretirali, zaprli v \xc5\xa0entvidu pri Ljubljani in nato izro\xc4\x8dili Italijanom v Ljubljani, kjer je nato \xc5\xbeivel kot zasebnik. V Ljubljani se je vklju\xc4\x8dil v ilegalno protiokupacijsko in protikomunisti\xc4\x8dno delo. Med drugim je prevajal tudi za zbirko Sloven\xc4\x8deva knji\xc5\xbenica, iz\xc5\xa1el je njegov prevod Kellerjeve povesti Moj jaz na oddihu. Do kapitulacije fa\xc5\xa1isti\xc4\x8dne Italije je bil v vodstvu Slovenske legije, vodil njeno obve\xc5\xa1\xc4\x8devalno slu\xc5\xbebo in vzdr\xc5\xbeeval stike s Prostovoljno protikomunisti\xc4\x8dno milico in poveljnikom slovenskih \xc4\x8detnikov Karlom Novakom. Ko se je v Trstu organiziralo Slovensko domobranstvo je primorskim domobrancem pomagal pri organizacijskem delu. V slovenskem narodnem varnostnem zboru je kot nadporo\xc4\x8dnik slu\xc5\xbeboval pri propagandnem odseku. Od maja 1944 je vodil slovenski del voda nem\xc5\xa1ke propagandne ustanove Kommando Adria v Trstu, po nekaterih virih tudi pri Schutzstaffel in tajni domobranski policiji, obenem pa ilegalno delal za Slovensko legijo in sodeloval v obve\xc5\xa1\xc4\x8devalnem omre\xc5\xbeju zahodnih zaveznikov, ki jo je v Trstu vodil Jo\xc5\xbee Golec. Nemci so njegovo dejavnost odkrili in ga na poti v Vatikan septembra 1944 v Raveni aretirali. 22. decembra je pri\xc5\xa1el v koncentracijsko tabori\xc5\xa1\xc4\x8de Mauthausen. Aprila 1945 je bil v plinski celici usmr\xc4\x8den. To\xc4\x8den datum smrti ni znan. Po podatkih sorodnikov naj bi bil usmr\xc4\x8den 16. aprila, iz tabori\xc5\xa1\xc4\x8dnih knjig naj bi bil datum usmrtitve 26. april, v arhivih rde\xc4\x8dega kri\xc5\xbea pa o njem ni nobenih podatkov.'